Izvor: Tanjug/Tanja Valič

Konsultacije mandatara Aleksandra Vučića s liderom Pokreta Dosta je bilo, Sašom Radulovićem, završene su posle 15 minuta pošto je Radulović pokušao Vučiću da uruči tužbu. Predstavnici Pokreta napustili su sastanak.

Vučić je krenuo u izlaganje svog programa o radu buduće vlade, a kada je došao do dela koji se tiče vladavine prava lider pokreta Dosta je bilo pokušao je, kako je ranije i najavljivao, da mu uruči tužbu pošto "sudski pozivar ne može da pronađe Vučića u Nemanjinoj 11 evo već dve godine".

Kako je rekao Saša Radulović, Vučić je tada počeo da ga vređa.

"Počeo je da koristi reči lažno, lopov. Ono što vidite od poslanika u Skupštini Srbije mogli ste da čujete i od premijera da vam je dozvolio da snimate susret", rekao je Radulović u Skupštini Srbije.

"Nakon toga smo mu uručili knjigu Dušana Pavlovića 'Mašina za rasipanje para' i naš program u 20 tačaka šta u Srbiji mora da se uradi. Mi njega nismo vređali, a on je počeo da govori o porodici", dodao je Radulović.

Novinar Studija B pokušao je posle izjave da Raduloviću postavi pitanje, na šta je on odgovorio da novinari Studija B nisu novinari.

"Vi niste novinar, ja bih zamolio obezbeđenje da reaguje", rekao je Radulović.

Radulović na Twitteru: Zašto nas je zvao?

Sve što je mandatar izgovarao je bilo: lažov, lopov, koliko si preduzeća pokrao, i ti i žena, i Aleksandrova žena. Meni iz Informera. — Saša Radulović (@SasaRadulovich) June 7, 2016

Nije nam jasno zašto nas je mandatar zvao, a ako je očekivao da mu nećemo kazati u lice stvari koje javno govorimo, grdno se prevario, napisao je lider Pokreta Dosta je bilo Saša Radulović na svom Twitter nalogu.

"Ako nas je zvao iako je znao da ćemo mu reći sve stvari koje javno govorimo, onda ispada da nas je zvao da viče "lopove i lažove", dodao je predsednik Pokreta Dosta je bilo.

"Da ste mogli da prisustvujete, videli biste iz prve ruke odakle dolazi svo blato po Informeru, Pinku i svim ostalim blatoidima", napisao je Radulović.